व्यश्टि-धर्मै गै समष्टि-धर्म दा रूप धारण करी लैन्दा ऐ। धरत इक्कली ऐ ते उसदा धर्म मनुक्खें शा लेइयै बनस्पति ते जड़-पदार्थे तक गी धारण करना, अपनाना, ते अपनी गै सन्तति आस्तै साभी रक्खना। इनें अनुपम चीजें-बस्तें, जीव जन्तुऐं ते जड़-चेतनें गी साम्भी रक्खना गै उसदा धर्म ऐ ते इस्सै करी गै उसगी धृति, धरणी, धरित्री, धरतरी, धरती ते बसुन्धऱा दे नां कन्नें मनुक्ख चेता करदा आया ऐ। वैदिक काल कोला बी केईं चिर पैह्लैं थमां मनुक्ख उसदी पूजा करदा आवा करदा ऐ।